Úradný vestník L 091 , 06/04/2002 S. 0030 - 0030



Rozhodnutie Komisie z 27. marca 2002 týkajúce sa zriadenia skupiny generálnych riaditeľov pre vzťahy medzi sociálnymi partnermi (2002/260/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva a najmä na jej článok 211, keďže: (1) Vo svojom oznámení o Programe sociálnej politiky [1] Komisia zdôraznila potrebu pozitívneho a dynamického vzájomného pôsobenia hospodárskej a sociálnej politiky a politiky zamestnanosti; osobitne potvrdzuje svoj záväzok prijať zmeny v pracovnom prostredí a navrhnúť celý rad opatrení s cieľom modernizovať a zlepšiť vzťahy sociálnych partnerov. (2) V tejto súvislosti sa existujúce právne predpisy musia prispôsobiť a zdokonaliť tak, aby odrážala nové hospodárstvo s cieľom podporiť novú rovnováhu medzi flexibilitou a bezpečnosťou pracovníkov. (3) Preto sa musí vytvoriť skupina na vysokej úrovni, aby Komisii radila, z vlastného podnetu alebo na požiadanie, a tým napomáhala Komisii v jej práci, t. j. pri príprave nových podnetov spoločenstva, pri revízii acquis communautaire, pri organizovaní výskumu, analýz a štúdií, pri hodnotení a vykonávaní pracovného práva spoločenstva a pri zabezpečovaní odbornej prípravy a informovania o práve spoločenstva. Táto skupina by mohla rozvinúť výmenu inovatívnych skúseností a šírenie dobrej praxe v tejto oblasti. (4) Takáto stála skupina na vysokej úrovni by podporovala užšiu spoluprácu medzi členskými štátmi a Komisiou, rešpektujúc pritom zásadu subsidiarity. Táto spolupráca sa stáva dôležitejšou s ohľadom na nadchádzajúce rozšírenie únie, na stále viac a viac nadnárodný charakter vzťahov medzi sociálnymi partnermi, na proces nadnárodnej reštrukturalizácie vzťahov medzi sociálnymi partnermi a modernizácie pracovného práva, aby sa trh práce stal dynamickejším, čo si vyžaduje väčšiu transparentnosť, ROZHODLA TAKTO: Článok 1 1. Vytvára sa Skupina generálnych riaditeľov pre vzťahy medzi sociálnymi partnermi (v ďalšom "skupina"), aby sa zabezpečil orgán na porady, úvahy, výmenu a spoluprácu medzi členskými štátmi a Komisiou. 2. Jej poslaním je: a) vybudovať úzku spoluprácu medzi inštitúciami členských štátov a Komisiou o otázkach súvisiacich: - s prípravou nových podnetov spoločenstva v oblasti vzťahov medzi sociálnymi partnermi, - s uplatňovaním a revíziou acquis communautaire v oblasti pracovného práva, - s prípravou výskumných programov, analýz, štúdií, publikácií a opatrení na zvyšovanie povedomia ohľadne pracovného práva spoločenstva; b) monitorovať rozvoj politík v oblasti pracovného práva a vzťahov medzi sociálnymi partnermi; c) uľahčovať výmenu skúseností a dobrej praxe v oblasti pracovného práva upravujúceho vzťahy jednotlivcov a kolektívne vzťahy. Článok 2 1. Skupina sa skladá z generálnych riaditeľov pre vzťahy medzi sociálnymi partnermi členských štátov. 2. Skupine predsedá jeden zo zástupcov Komisie. 3. Skupina môže zakladať skupiny expertov alebo pracovné skupiny. Článok 3 1. Skupina zasadá vtedy, keď ju zvolá predsedajúci či už na základe svojho vlastného podnetu, alebo na požiadanie najmenej polovice členov skupiny. 2. Skupina v zásade zasadá dvakrát do roka. V Bruseli 27. marca 2002 Za Komisiu Anna Diamantopoulou členka Komisie [1] KOM (2000) 379 defin. verzia --------------------------------------------------